
 25.11.2021
 BG
 Официален вестник на Европейския съюз
 L 420/23
 РЕГЛАМЕНТ ЗА ИЗПЪЛНЕНИЕ (ЕС) 2021/2052 НА КОМИСИЯТА
 от 24 ноември 2021 година
 за определяне, по силата на Регламент (ЕС) 2019/1700 на Европейския парламент и на Съвета, на техническите елементи на масивите от данни при извадковото проучване в област „Доходи и условия на живот“, обхващащи „Пазар на труда и жилищен фонд“, „Пренасяне между поколенията на благосъстоянието и неравностойното положение“, „Жилищни затруднения“, както и специалната тема за 2023 г. „Енергийна ефективност на домакинствата“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (ЕО) No 808/2004, (ЕО) No 452/2008 и (ЕО) No 1338/2008 на Европейския парламент и на Съвета, и за отмяна на Регламент (ЕО) No 1177/2003 на Европейския парламент и на Съвета и на Регламент (ЕО) No 577/98 на Съвета (1), и по-специално член 7, параграф 1 от него,
 като има предвид, че:
 (1)
 С оглед на коректното прилагане на област „Доходи и условия на живот“ Комисията следва да определи техническите елементи на масивите от данни за пазара на труда и жилищния фонд, за пренасянето между поколенията на благосъстоянието и неравностойното положение, за жилищните затруднения, както и за специалната тема за 2023 г. за енергийната ефективност на домакинствата.
 (2)
 Област „Доходи и условия на живот“ е източник на необходими сведения за Европейския семестър и Европейския стълб на социалните права, по-специално за разпределението на доходите, за бедността и за социалната маргинализация. Тя осведомява и за други политики на ЕС, фокусирани върху условията на живот и бедността. Налице е силна политическа необходимост от подробни сведения за пазара на труда и жилищния фонд, за пренасянето между поколенията на благосъстоянието и неравностойното положение, както и за жилищните затруднения. Специалната тема за енергийната ефективност на домакинствата е от възлово значение, особено с оглед на препоръката към държавите членки за преодоляване на енергийната бедност.
 (3)
 Мерките, предвидени в настоящия регламент, са в съответствие със становището на Комитета на Европейската статистическа система, създаден с член 7 от Регламент (ЕО) No 223/2009 на Европейския парламент и на Съвета (2),
 ПРИЕ НАСТОЯЩИЯ РЕГЛАМЕНТ:
 Член 1
 Техническите спецификации за масивите от данни в област „Доходи и условия на живот“ за подробните теми „Пазар на труда и жилищен фонд“, „Пренасяне между поколенията на благосъстоянието и неравностойното положение“ и „Жилищни затруднения“, както и за специалната тема за 2023 г. „Енергийна ефективност на домакинствата“, са определени в приложението и се отнасят до:
 а)
 идентификатора на променливата;
 б)
 наименованието на променливата;
 в)
 означението и кода на модалността;
 г)
 статистическата единица;
 д)
 начина на събиране;
 е)
 референтния период.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 24 ноември